देश में मई महीने में सोयातेल आयात में एक साल पहले के मुकाबले 16.6 फीसदी की उछाल आई और यह 396,969 टन हो गया जबकि सूरजमुखी का तेल आयात दोगुना से ज्यादा होकर 330,985 टन हो गया। मई में देश के खाद्य तेल के कुल आयात में एक साल पहले के मुकाबले 7 फीसदी की गिरावट देखी गई और यह 12 लाख टन हो गया। एसईए के कार्यकारी निदेशक बी. वी. मेहता कहते हैं, 'देश के कुल आयात में पहली बार पाम तेल की हिस्सेदारी कम होकर 40 फीसदी के स्तर पर आ गई है। आने वाले महीने में यह रुझान बरकरार रहेगा जब तक कि सरकार शुल्क में कोई बदलाव लाने का फैसला नहीं करती।' मार्च में भारत ने कच्चे पाम तेल पर अपना आयात शुल्क 30 फीसदी से बढ़ाकर 44 फीसदी तक कर दिया था और इसने रिफाइंड पाम तेल पर शुल्क 40 फीसदी से बढ़ाकर 54 फीसदी कर दिया था। लेकिन सरकार ने सोयातेल और सूर्यमुखी के तेल से जुड़े आयात शुल्क में कोई बदलाव नहीं किया था और यह क्रमश: 30 फीसदी से 25 फीसदी के स्तर पर बना रहा।